
 A V I Z 

asupra propunerii legislative privind administrarea

 societăţilor comerciale  deschise


Cu adresa nr.456 din 3 februarie 2000, înregistrată sub nr.111/XVIII/3 februarie 2000, Secretarul general al Camerei Deputaţilor a trimis Comisiei juridice, de disciplină şi imunităţi, în vederea dezbaterii şi avizării, propunerea legislativă menţionată mai sus.



În şedinţa din 31 august 2000 Comisia juridică, de disciplină şi imunităţi a examinat propunerea legislativă şi a hotărât, cu majoritate de voturi, să  avizeze respingerea  acesteia pentru următoarele considerente:

1. Sfera subiecţilor protejaţi este limitată la societăţile comerciale deschise, înfrângând prevederile din art.16(1) şi art.41(2) din Constituţie datorită introducerii unui privilegiu (exercitarea unor drepturi suplimentare), pentru persoane proprietare de acţiuni dematerializate în raport cu persoane proprietare de acţiuni ordinare la societăţile comerciale închise.

2. Abordarea din propunerea legislativă creează bănuieli la adresa acţionarilor majoritari şi a administratorilor, ceea ce contrazice prezumţia de bună credinţă de care beneficiază orice persoană.

3. Se alterează  principiile de funcţionare ale pieţei valorilor mobiliare. Astfel, art.3 din textul propunerii legislative statuează că “beneficiază de protecţie în ceea ce priveşte păstrarea valorii economice a investiţiei efectuate”, echivalând cu  instituirea unei garanţii legale asupra valorii acţiunii, la momentul  efectuării investiţiei; ceea ce este inadmisibil întrucât valoarea reală a acţiunilor este stabilită numai de piaţă.

4. Pe baza observaţiilor de text ale CNVM, Guvernul consideră că nu este oportună promovarea propunerii legislative, conform Punctului de vedere înaintat cu adresa nr.921/03.04.2000, de către Departamentul pentru Relaţiile cu Parlamentul, în acelaşi sens fiind şi Avizul negativ nr.203/21.02.2000, al Consiliului Legislativ.

Având în vedere conţinutul juridic şi obiectul reglementării, propunerea legislativă are caracter de lege ordinară.

                       PREŞEDINTE,                                        SECRETAR, 

Emil Teodor Popescu                             Nicolae Grădinaru

red: consilier

Sorin Rânjea

